Sentenza tal-Qorti Ġenerali (Il-Ħames Awla) tal‑31 ta’ Jannar 2019 –

Alkarim for Trade and Industry vs Il‑Kunsill

(Kawża T‑667/17)

“Politika estera u ta’ sigurtà komuni – Miżuri restrittivi meħuda kontra s-Sirja – Iffriżar ta’ fondi – Żball ta’ evalwazzjoni – Aġġustament ratione temporis tal-effetti ta’ annullament”

1. Unjoni Ewropea – Stħarriġ ġudizzjarju tal-legalità tal-atti tal-istituzzjonijiet – Miżuri restrittivi kontra s-Sirja – Portata tal-istħarriġ – Prova tal-fondatezza tal-miżura – Obbligu li l-awtorità kompetenti tal-Unjoni tistabbilixxi, fil-każ ta’ kontestazzjoni, il-fondatezza tal-motivi invokati kontra l-persuni jew l-entitajiet ikkonċernati (Karta tad-Drittijiet Fundamentali tal-Unjoni Ewropea, Artikolu 47; Deċiżjonijiet tal-Kunsill 2013/255/PESK, (PESK) 2017/1245 u (PESK) 2018/778; Regolamenti tal-Kunsill Nri 36/2014, 2017/1241 u 2018/774) (ara l-punti 37 sa 39)

2. Politika estera u ta’ sigurtà komuni – Miżuri restrittivi kontra s-Sirja – Iffriżar ta’ fondi u restrizzjonijiet fil-qasam ta’ ammissjoni ta’ persuni, entitajiet jew organi assoċjati mar-reġim Sirjan – Miżura estiża għall-entitajiet miżmuma jew ikkontrollati minn tali persuna – Kundizzjoni – Atti li jistabbilixxu l-miżuri restrittivi u li jipprevedu l-applikazzjoni tagħhom fir-rigward tal-entitajiet miżmuma jew ikkontrollati – Sentenza li annullat il-miżuri restrittivi fil-konfront tal-persuna – Portata – Annullament tal-miżuri restrittivi fil-konfront tal-entitajiet miżmuma jew ikkontrollati mill-imsemmija persuna (Deċiżjonijiet tal-Kunsill 2013/255/PESK, Artikolu 28(1), (PESK) 2017/1245 u (PESK) 2018/778; Regolamenti tal-Kunsill Nri 36/2014, 2017/1241 u 2018/774) (ara l-punti 41 sa 45)

3. Rikors għal annullament – Sentenza ta’ annullament – Effetti – Limitazzjoni mill-Qorti tal-Ġustizzja – Miżuri restrittivi kontra s-Sirja – Annullament ta’ żewġ regolamenti u ta’ żewġ deċiżjonijiet dwar miżuri restrittivi – Riskju ta’ preġudizzju serju għaċ-ċertezza legali – Żamma tal-effetti tad-deċiżjonijiet sad-data ta’ skadenza tat-terminu ta’ appell jew saċ-ċaħda eventwali tal-appell (it-tieni paragrafu tal-Artikolu 264 TFUE; Statut tal-Qorti tal-Ġustizzja, l-ewwel paragrafu tal-Artikolu 56 u t-tieni paragrafu tal-Artikolu 60; Deċiżjonijiet tal-Kunsill 2013/255/PESK, (PESK) 2017/1245 u (PESK) 2018/778; Regolamenti tal-Kunsill Nri 36/2014, 2017/1241 u 2018/774) (ara l-punti 47 sa 53)

Suġġett

Talba bbażata fuq l-Artikolu 263 TFUE u intiża għall-annullament tad-Deċiżjoni ta’ Implimentazzjoni tal-Kunsill (PESK) 2017/1245 tal‑10 ta’ Lulju 2017 li timplimenta d-Deċiżjoni 2013/255/PESK dwar miżuri restrittivi kontra s-Sirja (ĠU 2017, L 178, p. 13), tar-Regolament ta’ Implimentazzjoni tal-Kunsill (UE) 2017/1241 tal‑10 ta’ Lulju 2017 li jimplimenta r-Regolament (UE) Nru 36/2012 dwar miżuri restrittivi fid-dawl tas-sitwazzjoni fis-Sirja (ĠU 2017, L 178, p. 1), tad-Deċiżjoni tal-Kunsill (PESK) 2018/778 tat‑28 ta’ Mejju 2018 li temenda d-Deċiżjoni 2013/255/PESK dwar miżuri restrittivi kontra s-Sirja (ĠU 2018, L 131, p. 16, rettifika fil-ĠU 2018, L 167, p. 36), u tar-Regolament ta’ Implimentazzjoni tal-Kunsill (UE) 2018/774 tat‑28 ta’ Mejju 2018 li jimplimenta r-Regolament (UE) Nru 36/2012 dwar miżuri restrittivi fid-dawl tas-sitwazzjoni fis-Sirja (ĠU 2018, L 131, p. 1, rettifika fil-ĠU 2018, L 167, p. 36), sa fejn dawn l-atti jikkonċernaw lir-rikorrenti.

Dispożittiv

1) Id-Deċiżjoni ta’ Implimentazzjoni tal-Kunsill (PESK) 2017/1245 tal‑10 ta’ Lulju 2017 li timplimenta d-Deċiżjoni 2013/255/PESK dwar miżuri restrittivi kontra s-Sirja, id-Deċiżjoni tal-Kunsill (PESK) 2018/778 tat‑28 ta’ Mejju 2018 li temenda d-Deċiżjoni 2013/255/PESK dwar miżuri restrittivi kontra s-Sirja u r-Regolament (UE) Nru 36/2012 dwar miżuri restrittivi fid-dawl tas-sitwazzjoni fis-Sirja u li jħassar ir-Regolament (UE) Nru 442/2011, kif emendat l-aħħar bir-Regolament ta’ Implimentazzjoni tal-Kunsill (UE) 2017/1241 tal‑10 ta’ Lulju 2017 li jimplimenta r-Regolament (UE) Nru 36/2012 dwar miżuri restrittivi fid-dawl tas-sitwazzjoni fis-Sirja u bir-Regolament ta’ Implimentazzjoni tal-Kunsill (UE) 2018/774 tat‑28 ta’ Mejju 2018 li jimplimenta r-Regolament (UE) Nru 36/2012 dwar miżuri restrittivi fid-dawl tas-sitwazzjoni fis-Sirja, huma annullati sa fejn jikkonċernaw lil Alkarim for Trade and Industry LLC.

2) L-effetti tad-Deċiżjoni ta’ Implimentazzjoni 2017/1245 u tad-Deċiżjoni 2018/778 għandhom jinżammu fil-konfront ta’ Alkarim for Trade and Industry sad-data tal-iskadenza tat-terminu ta’ appell jew, jekk jiġi ppreżentat appell f’dan it-terminu, saċ-ċaħda eventwali tal-appell.